**אברהם מלמד** (בכינויו "ביינוש", נולד ב-29 במאי 1944) הוא שחיין עבר ישראלי, אלוף ישראל ושיאן ישראל בשחייה שהשתתף בשתי אולימפיאדות, בטוקיו 1964 ובמקסיקו 1968, במדי נבחרת ישראל. הוא השחיין הישראלי הראשון ששחה 100 מטר פרפר מתחת לדקה והראשון שהגיע לשלב חצי גמר אולימפי. בעל שתי מדליות כסף ממשחקי אסיה ובעל 4 מדליות מהמכביה.

ביוגרפיה
--------

אברהם מלמד נולד בקיבוץ רמת יוחנן. בעקבות אחיו הלל מלמד ודוד מלמד הוא התאמן בקבוצת השחייה הפועל גוש זבולון, בהדרכתו של יוסף טלקי. עד גיל 16 לא בלט מלמד ביכולתו ואף מאמנו לא ציפה ממנו לגדולות, אך מלמד המשיך להתאמן בשקדנות עד אשר הגיעה הפריצה שלו לחזית השחיה הישראלית.

### 1962

באליפות ישראל בשחייה, שהתקיימה באוקטובר 1962, בבריכת "בת גלים" בחיפה, זכה מלמד ב-3 מדליות זהב וקבע שלושה שיאים לאומיים במשחה אחד, במשחה ל-1500 מטר חופשי בתוצאה של 18:52.4 דקות ובכך היה לשחיין הישראלי הראשון ששחה משחה זה מתחת ל-19 דקות. תוך כדי משחה זה הוא שיפר את השיא גם במשחה ל-1000 מטר חופשי ובמשחה ל-800 מטר חופשי. בתחרות שחייה שנערכה בקיבוץ עין חרוד במרץ 1963 קבע מלמד במשחה ל-200 מטר פרפר שיא ישראלי חדש של 2:26.8 דקות, ובמשחה ל-400 מטר חופשי שיא ישראלי חדש נוסף של 4:45.3 דקות. הישגים אלו והישגים נוספים שקבע באותה שנה, הקנו לו את התואר "שחיין השנה בישראל" ל-1962.

### 1964

#### אולימפיאדת טוקיו

באולימפיאדת טוקיו (1964) סיים מלמד במקום ה-23 במשחה ל-200 מטר פרפר בתוצאה של 2:20.7 דקות.

### 1965

#### המכביה ה-7

בתחרות השחייה של המכביה השביעית שנערכה בבריכת גלית שביד אליהו, בתל אביב באוגוסט 1965 זכה מלמד בשתי מדליות, כסף וארד. מדליית ארד, במשחה ל-200 מטר פרפר בשיא ישראלי חדש של 2:18.8 דקות. מדליית כסף, במשחה שליחים 4x100 מטר מעורב בשיא ישראלי חדש של 4:22.3 דקות.

### 1966

בתחרות שחייה שנערכה ברומא, איטליה ביוני 1966 בהשתתפות 9 מדינות זכה מלמד במדליית זהב במשחה ל-100 מטר פרפר בתוצאה של 1:00.9 דקות והשיג את אלוף אירופה מיוגוסלביה, דה פולו (1:02.4 דקות).

באליפות ישראל בשחייה שנערכה בבריכת השחייה "בת גלים" בחיפה באוקטובר אותה שנה, קבע מלמד שיא ישראלי חדש במשחה ל-200 מטר פרפר בתוצאה של 2:16.7 דקות.

#### משחקי אסיה

במשחקי אסיה שנערכו בבנגקוק, תאילנד בדצמבר 1966 זכה מלמד בשתי מדליות כסף במשחה ל-100 מטר פרפר בשיא ישראלי חדש של 1:00.4 דקות ובמשחה שליחים 4x100 מטר מעורב ביחד עם יורם שניידר, גרשון שפע ומשה גרטל בשיא ישראלי חדש של 4:18.4 דקות. בנוסף, הוא סיים במקום הרביעי במשחה ל-200 מטר פרפר בתוצאה של 2:18.1 דקות.

### 1967

באליפות ישראל בשחייה שנערכה בבריכת השחייה "בת גלים" בסוף אוקטובר 1967, לעיני 7000 צופים, קבע מלמד שיא ישראלי חדש במשחה ל-100 מטר פרפר בתוצאה של 59.8 שניות, שיפור לשיאו הקודם שעמד על 1:00.4 דקות, ובכך היה לשחיין הישראלי הראשון ששחה משחה זה מתחת לדקה. הוא קבע שיא ישראלי חדש במשחה ל-200 מטר פרפר בתוצאה של 2:14.1 דקות. בנוסף, במשחה שליחים 4x100 מטר מעורב, הוא וחבריו קבעו שיא ישראלי חדש בתוצאה של 4:23.7 דקות, תוך כדי המשחה קבע מלמד תוצאה של 58.8 שניות בזינוק שליחים. בסיום האליפות, זכה מלמד בגביע השחיין המצטיין.

### 1968

בתחרות שחייה בין נבחרת ישראל לנבחרת דנמרק שנערכה בבריכת השחייה "גלי גיל" ברמת גן באוגוסט 1968 לעיני 2000 צופים, קבע מלמד שיא ישראלי חדש במשחה ל-200 מטר פרפר בתוצאה של 2:13.8 דקות, אף על פי שרק החלים ממחלת החצבת בה לקה וטרם חזר לכושרו המלא. תוצאה זו עמדה במינימום האולימפי.

#### אולימפיאדת מקסיקו

באולימפיאדת מקסיקו סיטי (1968) סיים מלמד במקום ה-11 במשחה ל-100 מטר פרפר בתוצאה של 59.6 שניות, בשלב המוקדמות הוא קבע תוצאה של 59.4 שניות ובמקום ה-15 במשחה ל-200 מטר פרפר בתוצאה של 2:15.4 דקות.

### 1969

#### המכביה ה-8

בתחרות השחייה של המכביה השמינית שנערכו בבריכת גלי גיל ברמת גן באוגוסט 1969 זכה מלמד בשתי מדליות כסף, במשחה ל-100 מטר פרפר בשיא ישראלי חדש של 59.1 שניות ובמשחה ל-200 מטר פרפר בשיא ישראלי חדש של 2:12.7 דקות. בשני משחים אלו הוא סיים אחרי מארק ספיץ אחד מגדולי הספורטאים והשחיינים בכל הזמנים.

בשנים 1971–1973 למד ושחה מלמד במכללת וסט וירג'יניה שבארצות הברית.

תארים והישגים
-------------

* בספטמבר 1968 הכתיר מעריב את מלמד כ"ספורטאי השנה" בישראל לשנת תשכ"ח.

ראו גם
------

| עיינו גם בפורטל: |
| --- |
|  | **פורטל שחייה** |

* ישראל במשחקי אסיה

קישורים חיצוניים
----------------

* אברהם מלמד, באתר olympedia.org
* אברהם מלמד, באתר Swimrankings
* אורי ירון, הגל החדש בשחייה, מעריב, 23 ביולי 1974

הערות שוליים
------------

1. ↑  יעקב פתאל, אברהם מלמד - אינו נוטש את הבריכה גם בעונת החורף, דבר, 3 במרץ 1963
2. ↑  אורי זמרי, האליפות הלאומית-גולת הכותרת של עונת שחייה מוצלחת, דבר, 31 באוקטובר 1962
3. ↑  יעקב ברוש, השחייה - מוקד התחרויות במכביה, דבר, 29 באוגוסט 1965
4. ↑  מעריב לספורטאים - אלופי המכביה ה-7, מעריב, 1 בספטמבר 1965
5. ↑  Swimming Asian Games - Men: 100 m Butterfly, באתר Sports123.com
6. ↑  Swimming Asian Games - Men: 4 x 100 m Medley Relay, באתר Sports123.com
7. ↑  שלמה מוזר, מלמד הדהים ב-100 מ' פרפר - 59.8 ש', דבר, 22 באוקטובר 1967
8. ↑  חמישה שיאים לאומיים הציבו שחייני ישראל בבריכת "גלי גיל", דבר, 25 באוגוסט 1968
9. ↑  משפחת ספיץ השתלטה על "גלי גיל" במשחה המהיר ביותר בישראל, דבר, 31 ביולי 1969
10. ↑  שפיץ חתר 100 מטר ב-52.9 ש' בשליחים, דבר, 3 באוגוסט 1969
11. ↑  א. נוי, במחיצתו של שפיץ שיפרה השחייה הישראלית 13 שיאים ו-4 שיאי נוער, דבר, 10 באוגוסט 1969
12. ↑  NAIA Men's Swimming & Diving
13. ↑  כתבה מספורט אילוסטרייטד, 1972
14. ↑  ספורטאי השנה, מעריב, 22 בספטמבר 1968

|  משלחת ישראל לאולימפיאדת טוקיו (1964)  |
| --- |
| אתלטיקה **אתלטיקה** | גדעון אריאל • עמוס גלעד • מיכל למדני • מרים סידרנסקי • לוי פסבקין |
| קליעה **קליעה** | מקסים כהן • נחמיה סירקיס • חנן קריסטל |
| שחייה **שחייה** | אברהם מלמד • גרשון שפע |

|  משלחת ישראל לאולימפיאדת מקסיקו סיטי (1968)  |
| --- |
| אתלטיקה **אתלטיקה** | שאול לדני • חנה שזיפי |
| כדורגל **כדורגל** | נבחרת ישראל בכדורגל (יצחק אנגלנדר, ג'ורג' בורבה, מנחם בלו, שרגא בר, ציון דגמי, יצחק דרוקר, רחמים טלבי, ראובן יאנג, חיים לוין, שמואל מליקה, שייע פייגנבוים, נחמן קסטרו, דוד קרקו, צבי רוזן, שמואל רוזנטל, ישעיהו שווגר, יצחק שום, גיורא שפיגל, מרדכי שפיגלר) |
| קליעה **קליעה** | הנרי הרשקוביץ • מיכאל מרטון • נחמיה סירקיס • זליג שטרוך |
| שחייה **שחייה** | איבונה טוביס • אברהם מלמד • שלומית ניר • יואל קנדה • אמנון קראוס • גרשון שפע |